En container og møbler ved siden af containeren gik op i røg natten til søndag. Klokken 04.30 fik Nordjyllands Beredskab en melding om, at containeren stod i brand i Kayerødsgade i Aalborg. Containeren stod mellem to bygninger, og beredskabet var hurtigt fremme og fik slukket ilden. Murstensvæggene, som containeren stod imellem, blev sodskadede, men ellers medførte ilden ingen skader på bygningerne. Nordjyllands Politi har en teori om, at branden er påsat. - Det kan ikke bare opstå af sig selv, siger Kenneth Ginnerup, der er vagtchef ved Nordjyllands Politi. Der er nu lavet en brandundersøgelse, som skal fastslå, om teorien holder.

Opsummering:
Natten til søndag var der brand i møbler og en container i Aalborg. Politiet formoder, at branden er påsat.